
Az idősödő korban elkezdett rendszeres testmozgás hatása az öregedéssel összefüggő látószervi károsodásra

Bevezetés: A látás fontosságát mutatja az a tény, hogy az emberi agy által feldolgozott
információk 90%-a vizuális forrásból származik. Az időskori látásromlás prevalenciája 80
éves kor felett meghaladja a 20%-ot. A látóképesség károsodása összefüggésbe hozható az
érintettek romló fizikai, pszichés és szociális állapotával, valamint növeli a demencia
előfordulását. Számos cikk részletezi a rendszeres testmozgás dózis-függő protektív hatását,
azonban szemészeti témában kevés tanulmány született.
Célkitűzés: Kísérletünkben arra kerestünk választ, hogy a nem fiatal (idősödő) korban
megkezdett rendszeres fizikai aktivitás esetén is jótékony-e az erőltetett, magas intenzitású
forma, és milyen molekuláris változásokat idéz elő a rendszeres testmozgás a
látószervünkben.
Anyagok és módszerek: A kísérletben résztvevő hím Wistar patkányokat 4 csoportba
osztottuk: 1. fiatal (3 hónapos) kontroll (n=10); 2. idős (12 hónapos) nem futó, kontroll
(n=12); 3. idős (12 hónapos) rekreációs futó (n=12); 4. idős (12 hónapos), erőltetett futó
(n=12). Az önkéntes (rekreációs) fizikai aktivitás az állatok ketrecébe beállított, standardizált
futókerék segítségével valósult meg. Az erőltetett futó csoport heti 6 alkalommal végzett 20
percig tartó intenzív testmozgást zárt futókerékben. A kísérlet az idős állatok számára 6
hónapig tartott, melynek végén az állatok retinafunkcióját elektroretinográfiás (ERG)
mérésekkel vizsgáltuk, majd a szemben létrejött fehérjeexpressziós változásokat western blot
technikával analizáltuk.
Eredmények: Az ERG eredmények azt mutatták, hogy a rendszeres fizikai aktivitás
jelentősen javította a retinafunkciót, azonban a western blot vizsgálataink alapján a rekreációs
csoportban szignifikánsan alacsonyabb volt az oxidatív stresszt fokozó MAO-B (monoaminoxidáz-B) és gyulladásos markerként ismert GFAP (glial fibrillary acidic protein) szintje, és
magasabb a neuroprotektív BDNF (brain-derived neurotrophic factor) és az anti-aging
hatású SIRT6 (sirtuin 6) expressziója, mint az idős kontroll és az erőltetett futó csoportban.
Összegzés: A rekreációs aktivitást végző idős állatok szemében zajló molekuláris változások
előnyösen változtak az erőltetett futó illetve a futókerék nélküli ketrecben elhelyezett
állatokhoz viszonyítva.



